Nos Ingelrannus, Couciaci, Montis Mirabilis et Oysiaci dominus, notum facimus universis presentes litteras inspecturis, quod nos, ob remedium anime nostre et parentum nostrorum, in perpetuum concessimus et etiam concedimus in puram et perpetuam elemosinam viris religiosis priori et monachis ecclesie Beate Marie de Grandi Campo, Cluniacensis ordinis, Meldensis diocesis, ut ipsi prior et monachi possint acquirere quocumque modo acquirendi, et in manu mortua in perpetuum tenere, usque ad quadraginta libratas terre annui redditus in omnibus feodis et refeodis et censivis nostris in tota castellania de Feritate Angulphi sitis et existentibus, et quod ipsi et eorum mandatum habeant, et exerce[a]nt in dictis quadraginta libratis terre annui redditus libere et plenarie omnimodum dominium et omnimodam justitiam, magnam et parvam, quod et quam in eisdem quadraginta libratis terre nos ac predecessores nostri hactenus habuimus et habemus vel habere possemus aut etiam deberemus quacumque racione sive causa, et quod emolumentum cujuslibet dominii et justicie percipiant et habeant in eisdem, excepto quod de hiis que dicti prior et monachi in predicto castro et ejus castri territorio de predictis quadraginta libratis terre acquisierint, dominium et justiciam et redditus quos habebamus ibidem ad nos et successores nostros totaliter retinemus, et similiter extra territorium infra fines parrochie dicti castri, nisi illi a quibus dicti prior et monachi acquisierint, dominium et justitiam habent in rebus quas ipsi prior et monachi extra territorium infra fines dicte parrochie duxerint acquirendas. Item concedimus eisdem priori et monachis in perpetuum, quod de omnibus nemoribus in dicta castellania sitis, in quibus gruariam habemus, usque ad centum arpenta possint acquirere et in manu mortua tenere in perpetuum; quorum centum arpentorum que acquisierint dominium quodcumque ac omnimodam justitiam eisdem priori et monachis et eorum successoribus in perpetuum totaliter concedimus et donamus cum omni emolumento dominii et justicie predictorum, que nos in predictis centum arpentis nemorum habemus vel habere possemus aut etiam deberemus. Promittentes fide a nobis prestita corporali, etc. (Ut supra, nº 5112, usque:) veniemus in futurum. In quorum testimonium et perpetuam rei memoriam, nos prefatus Ingelrannus et nos predicta Maria predictis priori et monachis de Grandi Campo presentes litteras tradidimus, sigillorum nostrorum munitione roboratas. Datum anno Domini Mº CCº LXº quinto, die martis in crastino cathedre sancti Petri apostoli.